

**Tha bacadh air seo anns a h-uile cruth gu 00:01m, Diardaoin 22 Gearran 2018.**

**Taic £90,000 airson Greisean-trèanaidh ann am Bliadhna na h-Òigridh**

Gheibh inbhich òga air feadh na h-Alba togail anns a' chùrsa-obrach aca tro phrògram ùr airson greisean-trèanaidh cruthachail ann am Bliadhna na h-Òigridh 2018.

Thèid naoi greisean-trèanaidh làn-ùine a mhaireas bliadhna a chruthachadh airson òigridh eadar **16-24** aig a bheil ùidh ann an obair anns na h-ealainean, sgrìon agus na gnìomhachasan cruthachail. Chaidh an cruthachadh tron **Mhaoin airson Greisean-trèanaidh Cruthachail airson Bliadhna na h-Òigridh 2018**, a chaidh ainmeachadh le **Alba Chruthachail** an-diugh.

Thathar a' toirt taic do ghreisean-trèanaidh san **Lanntair** ann an Steòrnabhagh; **Taigh Chearsabhagh** ann an Uibhist a Tuath; **Dundee Rep/Tèatar Dannsa na h-Alba** agus **Shaper/Caper** ann an Dùn Dè; **Macrobert** ann an Sruighlea; **Tèatar Nàiseanta na h-Alba**, **YDance** agus a' chompanaidh riochdachaidh fhilmichean **barry crerar** ann an Glaschu is **Collective Gallery** ann an Dùn Èideann.

Bheir na greisean-trèanaidh togail do na cothroman obrach aig òigridh aig a bheil ùidh ann an cùrsa-obrach anns na h-ealainean, sgrìon agus na gnìomhachasan cruthachail, tro bhith a' tairgse cothrom a bhith a' togail nan sgilean is an eòlais a tha a dhìth airson adhartas a dhèanamh sa phroifeisean a tha iad air taghadh, tro bhith a' toirt air falbh bacaidhean bho bhith a' faighinn eòlas obrach pàighte.

Tha **Bòrd na Gàidhlig** a' toirt taic do dhà de na greisean-trèanaidh seo, a' cuideachadh bhuidhnean gus an obair chruthachail aca sa Ghàidhlig a leasachadh.

Fastaidh a' chompanaidh riochdachaidh fhilmichean **barry crerar**, a tha stèidhichte ann an Glaschu, Fo-Riochdaire airson a bhith ag obair air farsaingeachd de phròiseactan far am bi iad a' cur ris na sgilean aca ann an cruthachadh sgeulachdan, maoineachadh, riochdachadh agus sgaoileadh fhilmichean, agus far am bi iad a' faighinn taic gus am film goirid aca fhèin a riochdachadh.

Thuirt **Rosie Crerar**, **co-neach-stèidheachaidh aig barry crerar**: "Tha bun-structar cuingichte aig tòrr de na companaidhean riochdachaidh film is TBh ann an Alba agus mar sin, tha an comas fàs a dhèanamh cuingealaichte. Tha trèanaiche làn-ùine a bhios ag obair còmhla ri barry crerar thairis air a' chompanaidh agus thairis air a' chlàr-obrach againn na chothrom ainneamh an dà chuid airson na companaidh agus airson filmeadair òg. Gheibh an trèanaiche eòlas fìor luachmhor de gach taobh de dh'obair riochdachaidh thairis air a' bhliadhna agus bidh cothrom aca na dh’ionnsaich iad a chleachdadh san obair aca fhèin. Tha seo na àm fìor bhrosnachail airson barry crerar agus bidh deagh chothrom aig an trèanaiche gus ionnsachadh is leasachadh fhaighinn".

Bidh trèanaiche Film is Ealainean Lèirsinneach Gàidhlig stèidhichte aig **Urras Taigh Chearsabhagh** ann an Uibhist a Tuath agus bidh e/i ag obair leis an Àrd-oifigear is stiùiriche cruthachail gus susbaint a chruthachadh airson **MG Alba**.Bidh seo a' gabhail a-staigh a bhith a' dealbhadh fhreagairtean ri coimiseanan bho chliantan is chom-pàirtichean; ag obair le filmeadairean a tha a' tadhal air an àite agus le tachartasan film, taisbeanaidhean is tachartasan-cluich aig Taigh Chearsabhagh. Bidh an trèanaiche seo cuideachd ag obair air a' choimisean ùr aig Taigh Chearsabhagh a bhith ag ùrachadh nan goireasan LearnGaelic.

Bidh trèanaiche mar Phrògamaiche Ealainean Gàidhlig aig **An Lanntair** ann an Steòrnabhagh agus bidh cothrom aca fòcas a chur air leasachadh nan sgilean aca anns na h-Ealainean Gàidhlig.

Thuirt Ailig Dòmhnallach, **Ceannard nan Ealan-cluiche agus** **Pròiseactan Cultarach** aig **An Lanntair**:

“Tha An Lanntair air leth toilichte gun urrainn dhuinn cothrom sònraichte a thoirt dofolainteach a bhithis troimh mheadhon naGàidhlig.  Gu h-àraid cothrom a bhitheas cho soirbheachal do’n neach ainmichte ‘san dreuchd ùr seo.

Bithidh an Lanntair ag àrdachadh iomadh phrògram cruthachail ealain, agus le sin gheibh an fhoileanteach trèanadh, teagasg is comhairle air iomadh is diofar chuspair. Tha sinn gu mòr a coimhead air adhart ri fàilte chridheil a chuir thuca dhan sgioba againn. Tha bliadhna trang eile air ar beulamh ach tha sinn cinnteach ged a bhitheas dùbhlan ann bho àm gu àm, gum bith an obair spòrsail.”

Bidh **Dundee Rep agus Tèatar Dannsa na h-Alba** a' fastadh Neach-taic Aodaich, a' tairgsinn cothrom do chuideigin a tha airson sgilean fhaighinn agus a tha airson dreuchd a bhith aca ann an cruthachadh aodaich agus bheir seo cothrom dhaibh a bhith ag obair ann an roinn an aodaich ann am fear de na prìomh thaighean-cluiche ann an Alba.

Bidh **Ionad Ealain Macrobert** ann an Sruighlea na dhachaigh do Thrèanaiche ann an Stiùireadh/Riochdachadh ann am BSL, a' toirt cothrom dhaibh a bhith a' togail sgilean ann an riochdachadh no stiùireadh agus a' toirt dhaibh an eòlas obrach a tha a dhìth gus cùrsa-beatha a bhith aca anns na h-ealainean-cluiche. Bidh am fòcas air togail tuigse san roinn mu ealainean-cluiche ann am BSL agus mu na cothroman a tha na chois.

Bidh **Tèatar Nàiseanta na h-Alba** a' fastadh Trèanaiche Cruthachail a bhios ag obair gu dlùth ris an Stiùiriche Ealanach, le fòcas air rannsachadh air pròiseact tèatair eadar-nàiseanta a dh'fhaodadh a bhith ann. Togaidh iad dàimhean le buidhnean is luchd-ealain, leis an amas a bhith a' cruthachadh grunn chom-pàirteachasan beòthail. Bheir an obair seo cothrom do chuideigin a bhith a' lìonrachadh agus a bhith a' cruthachadh cheanglaichean le buidhnean ealain agus le luchd-ealain ann an Alba agus gu h-eadar-nàiseanta agus gus dòighean ùra a stèidheachadh de bhith a' rannsachadh co-theacsa agus a bhith a' cruthachadh susbaint.

Thuirt **Jackie Wylie**, **Stiùiriche Ealanach** aig **Tèatar Nàiseanta na h-Alba**: "Tha mi a' coimhead air adhart ri bhith a' cur fàilte air trèanaiche Cruthachail ùr, a bhios ag obair gu dlùth ri Tèatar Nàiseanta na h-Alba, a' cluich pàirt ghnìomhach ann a bhith a' dealbhadh pròiseactan inntinneach san àm ri teachd. Mar bhuidhinn, gheibh sinn buannachd nach beag bho na beachdan is bhon lèirsinn a bheir an tagraiche sònraichte dhan Chompanaidh. Tha sinn airson 's gun cuidich iad sinn airson a bhith a' smaoineachadh ann an dòigh eadar-dhealaichte, a' toirt sealladh ùr do na còmhraidhean againn cho math ri bhith a' fosgladh ar sùilean do chleachdaidhean is luchd-ealain ùra."

Bidh Trèanaiche Dannsaidh aig a' chompanaidh dannsa **Shaper Caper**, a' tairgsinn cothrom do chuideigin a tha airson sgilean a thoirt air adhart agus gus cùrsa-obrach a bhith aca ann an riochdachadh dannsaidh. Bidh an trèanaiche anns an sgioba a tha a' toirt air adhart cluich is taisbeanadh pròiseactan Ionnsachadh Cruthachail ann an sgoiltean, dachaighean-cùraim agus suidheachaidhean eile sa choimhearsnachd. Bidh iad cuideachd mar phàirt den sgioba a tha a' dol air chuairt le obair phroifeiseanta a th' ann mar-thà, agus a' cur ri cruthachadh riochdachaidhean dannsa ùra, mar dhannsair agus mar cho-obraiche.

Thuirt **Thomas Small**, **Stiùiriche Ealanach aig Shaper Caper**: "Tha sinn fìor thoilichte an tabhartas seo fhaighinn bho Mhaoin Greisean-trèanaidh Cruthachail Bliadhna na h-Òigridh. Bheir seo cothrom dhuinn a bhith a' cur an sealbh sa chùrsa-obrach aig òganach agus cothrom obrach làn-ùine fad bliadhna a thairgsinn do neach-ealain airson a bhith ag ionnsachadh sgilean obrach tro bhith a' gabhail pàirt anns na riochdachaidhean air chuairt agus ionnsachaidh cruthachail againn a chì còrr is 10,000 duine sa bhliadhna. Tha sinn a' dèanamh fiughar ri fàilte a chur air an òganach dhan bhuidhinn againn."

Bidh **YDance** (Dannsa Òigridh na h-Alba) a' fastadh Trèanaiche mar Neach-obrach Dannsaidh, a' toirt cothrom do dhannsair òg gus na sgilean is eòlas a thogail a tha a dhìth orra gus cùrsa-beatha fhaighinn ann an stiùireadh dannsa com-pàirteachhail.

Bidh an gailearaidh, an **Collective Gallery,** a tha stèidhichte ann an Dùn Èideann na dhachaigh do Thrèanaiche airson Prògram a' Chollective. Tha a’ ghreis trèanaidh ag amas air an fheadhainn a tha airson sgilean a thogail ann an riochdachadh is taisbeanadh, agus gus eòlas proifeiseanta fhaighinn gus cùrsa-obrach soirbheachail a bhith aca sna h-Ealainean Lèirsinneach.

Thuirt **Colin Bradie, Manaidsear Prògraim Time to Shine aig Alba Chruthachail**: "Tha seo na chothrom sgoinneil airson òigridh à air feadh na h-Alba airson a bhith ag obair le buidhnean thar nan ealan, sgrìon agus nan gnìomhachasan cruthachail agus gus fios fìor luachmhor fhaighinn mun chuspair anns a bheil ùidh aca. Tha sinn gu sònraichte toilichte a bhith a' toirt taing dhan mhaoin seo ann an 2018 - Bliadhna na h-Òigridh - agus a bhith ag obair còmhla ri Bòrd na Gàidhlig gus taic a chumail ri obair chruthachail anns a’ Ghàidhlig. Bheir a' mhaoin seo cothrom nas fheàrr air obraichean san raon chultarach airson òigridh agus e cuideachadh a' toirt buannachdan do na buidhnean a bhios gam fastadh - tha mi cinnteach gun ionnsaich iad tòrr bho na trèanaichean aca."

Thuirt **Daibhidh Boag, Stiùiriche Planadh Cànain is Leasachaidhean Coimhearsnachd** aig **Bòrd na Gàidhlig**:

“Tha sinn fìor thoilichte taic a chur ris a’ phròiseact seo ann am Bliadhna na h-Òigridh agus gu sònraichte toilichte gun tig buannachdan às dha na h-Eileanan an Iar le dithis luchd-trèanaidh òg le sgilean Gàidhlig ag obair aig Taigh Chearsabhagh agus An Lanntair. ’S e cothrom fìor mhath a th’ ann airson na h-òigridh, an dà bhuidheann agus na coimhearsnachdan far a bheil iad stèidhichte, airson cur ri fàs sa Ghàidhlig.”

Nòta do luchd-deasachaidh:

1. Thathar an dùil gun toir buidhnean seachad cùmhnant fastaidh agus gum pàigh iad na cosgaisean eile uile a thaobh tuarastail is leasachadh an Trèanaiche. Tha sinn a' cumail taic ris an Tuarastal Bith-beò agus feumaidh Trèanaichean co-dhiù £8.75 fhaighinn san uair. Mas e is gun tèid an Tuarastal Bith-beò àrdachadh, bithear an dùil gum pàigh an luchd-fastaidh seo (thoir an aire gun tèid ìre an Tuarastail Bith-beò ainmeachadh san t-Samhain gach bliadhna).
2. ’S e Alba Chruthachail a’ bhuidheann phoblach a tha a’ cumail taic ris na h-ealainean, sgrìon agus ris na gnìomhachasan cruthachail tro gach pàirt de dh’Alba às leth a h-uile duine a tha a’ fuireach, ag obair no a’ tadhal oirre. Bheir sinn cothrom do dhaoine agus do bhuidhnean a bhith ag obair anns na h-ealainean, sgrìon agus na gnìomhachasan cruthachail ann an Alba agus gus eòlas fhaighinn orra le bhith a' cuideachadh dhaoine eile gus fìor dheagh bheachdan a chruthachadh is a thoirt gu buil. Bidh sinn a' sgaoileadh maoineachadh bho Riaghaltas na h-Alba agus bhon Chrannchur Nàiseanta. Airson barrachd fiosrachaidh mu Alba Chruthachail, faic [www.albachruthachail.com](http://www.albachruthachail.com) Lean sinn aig @creativescots agus [http://www.facebook.com/albachruthachail](http://www.facebook.com/creativescotland)

**Neach-conaltraidh do na meadhanan**
Eilidh Walker, Neach-taic Dàimh nam Meadhanan agus PR
Alba Chruthachail
Post-d: eilidh.walker@albachruthachail.com
Fòn: +44 (0) 131 523 0019
Suids-chlàr: +44 (0) 330 333 2000